Απόφαση της Επιτροπής

της 20ής Ιανουαρίου 2004

που επιτρέπει στα κράτη μέλη να προβλέψουν παρεκκλίσεις από την απαίτηση του φυτοϋγειονομικού πιστοποιητικού που ορίζει η οδηγία 2000/29/EK του Συμβουλίου σχετικά με τη θερμικά επεξεργασμένη ξυλεία κωνοφόρων καταγωγής Καναδά

[κοινοποιηθείσα υπό τον αριθμό Ε(2004) 65]

(2004/95/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2000/29/EK του Συμβουλίου, της 8ης Μαΐου 2000, περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα εγκαταστάσεων και κατά της εξάπλωσής τους στο εσωτερικό της Κοινότητας(1), όπως τροποποιήθηκε τελευταία από την οδηγία 2003/116/EK της Επιτροπής(2), και ιδίως το άρθρο 15 παράγραφος 1 δεύτερο εδάφιο,

Εκτιμώντας τα ακόλουθα:

(1) Η οδηγία 2000/29/EK προβλέπει μέτρα προστασίας κατά της εισαγωγής στην Κοινότητα από τρίτες χώρες οργανισμών επιβλαβών για τα φυτά ή τα φυτικά προϊόντα.

(2) Δυνάμει της οδηγίας 2000/29/EK, απαγορεύεται η εισαγωγή στην Κοινότητα ξυλείας κωνοφόρων (coniferales) καταγωγής Καναδά με ορισμένες εξαιρέσεις, εκτός και εάν συνοδεύεται από επίσημο φυτοϋγειονομικό πιστοποιητικό όπως προβλέπεται στην εν λόγω οδηγία.

(3) Η οδηγία 2000/29/EK επιτρέπει παρεκκλίσεις από αυτόν τον κανόνα υπό τον όρο ότι θα εξασφαλίζονται ισοδύναμες εγγυήσεις με εναλλακτικά έγγραφα ή σήματα.

(4) Ξυλεία κωνοφόρων καταγωγής Καναδά εισάγεται σήμερα στην Κοινότητα. Ωστόσο στη χώρα εκείνη δεν εκδίδονται γενικά φυτοϋγειονομικά πιστοποιητικά.

(5) Η Επιτροπή σημείωσε, βάσει πληροφοριών που υπέβαλε ο Καναδάς και συλλέχθηκαν κατά τη διάρκεια αποστολής που πραγματοποιήθηκε σε εκείνη τη χώρα τον Σεπτέμβριο του 2002, ότι η καναδική υπηρεσία επιθεώρησης τροφίμων (Canadian Food Inspection Agency-CFIA) έχει εφαρμόσει επίσημο πρόγραμμα, με τίτλο καναδικό πρόγραμμα πιστοποίησης θερμικά επεξεργασμένης ξυλείας (Canadian Heat Treated Wood Products Certification Program-CHTWPCP). Το CHTWPCP περιλαμβάνει σύστημα έγκρισης και παρακολούθησης της σήμανσης των προϊόντων θερμικά επεξεργασμένης ξυλείας που προορίζονται για εξαγωγές στην Κοινότητα.

(6) Η Επιτροπή έχει διαπιστώσει ότι το CHTWPCP αρκεί για να εξασφαλίζεται ότι η ξυλεία έχει υποστεί θερμική επεξεργασία για περίοδο που είναι αρκετή ώστε να καταστραφούν μέσω της θερμότητας οι επιβλαβείς οργανισμοί Bursaphelenchus xylophilus (Steiner et Buhrer) Nickle et al. και οι φορείς τους, αποσοβώντας έτσι τον κίνδυνο διάδοσης επιβλαβών οργανισμών στην Κοινότητα.

(7) Η Επιτροπή έχει διαπιστώσει περαιτέρω ότι κάθε κομμάτι ξύλου πρέπει να φέρει ένα μοναδικό σημάδι πιστοποίησης με την ένδειξη Kiln Dried-Heat Treated (KD-HT), (ξήρανση σε κλίβανο - θερμική επεξεργασία), το οποίο αναγνωρίζει η CFIA, περιλαμβανομένου του αριθμού καταχώρισης της εγκατάστασης που έχει καταχωρισθεί και εγκριθεί από τη CFIA για την παραγωγή, την επεξεργασία ή την εξαγωγή θερμικά επεξεργασμένης ξυλείας σύμφωνα με τις προδιαγραφές που προβλέπονται στο CHTWPCP.

(8) Πρέπει, επομένως, να εξουσιοδοτηθούν τα κράτη μέλη να προβλέψουν παρεκκλίσεις που θα επιτρέπουν την εισαγωγή ξυλείας στην Κοινότητα όταν αυτή φέρει το σήμα πιστοποίησης KD-HT ως εναλλακτική δυνατότητα στο φυτοϋγειονομικό πιστοποιητικό.

(9) Η Επιτροπή πρέπει να ζητήσει από τον Καναδά να διαθέσει κάθε αναγκαία τεχνική πληροφορία για την αξιολόγηση της λειτουργίας του CHTWPCP. Επιπλέον, τα κράτη μέλη πρέπει να αξιολογούν διαρκώς τη χρήση των σημάτων πιστοποίησης KD-HT.

(10) Η εξουσιοδότηση του συστήματος ταυτοποίησης θα παύσει να ισχύει την 1η Ιουλίου 2005.

(11) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση από το άρθρο 13 παράγραφος 1 σημείο ii) της οδηγίας 2000/29/EK, τα κράτη μέλη εξουσιοδοτούνται με την παρούσα απόφαση να προβλέψουν παρεκκλίσεις οι οποίες θα επιτρέπουν την εισαγωγή στην Κοινότητα ξυλείας κωνοφόρων (coniferales) που υπάγονται στους κωδικούς ΣΟ 4407 10 91, 4407 10 93 ή 4407 10 98, όπως προβλέπεται στο τμήμα ΙΧ του δευτέρου μέρους του παραρτήματος Ι του κανονισμού (ΕΟΚ) αριθ. 2658/87 του Συμβουλίου(3), καταγωγής Καναδά, εφόσον ικανοποιούνται οι όροι που προσδιορίζονται στο παράρτημα της παρούσας απόφασης.

Άρθρο 2

Τα κράτη μέλη πληροφορούν την Επιτροπή και τα λοιπά κράτη μέλη πότε έκαναν χρήση της εξουσιοδότησης που παρέχεται δυνάμει του άρθρου 1. Τα κράτη μέλη εισαγωγής διαβιβάζουν στην Επιτροπή και στα λοιπά κράτη μέλη έως τις 15 Μαρτίου 2005 πληροφορίες για τον αριθμό εμπορευματικών αποστολών που εισήχθησαν σύμφωνα με την παρούσα απόφαση και λεπτομερή έκθεση των επίσημων ελέγχων που απαιτούνται σύμφωνα με το άρθρο 13α παράγραφος 1 στοιχείο β) της οδηγίας 2000/29/ΕΚ.

Άρθρο 3

1. Τα κράτη μέλη κοινοποιούν στην Επιτροπή και στα λοιπά κράτη μέλη όλες τις περιπτώσεις εισαγωγής στο έδαφός τους παρτίδων στο πλαίσιο της παρούσας απόφασης, οι οποίες δεν ικανοποιούν τους όρους που προσδιορίζονται στο παράρτημα της παρούσας απόφασης.

2. Η εξουσιοδότηση που παρέχεται δυνάμει του άρθρου 1 θα ανακληθεί πριν από την 1η Ιουλίου 2005 εάν:

α) οι όροι που προβλέπονται στο παράρτημα της παρούσας απόφασης αποδειχθούν ανεπαρκείς για την πρόληψη της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα·

β) υπάρχουν στοιχεία που να συνηγορούν κατά της ορθής εφαρμογής του CHTWPCP στον Καναδά.

Άρθρο 4

Η εξουσιοδότηση που χορηγείται σύμφωνα με το άρθρο 1 ισχύει από την 1η Φεβρουαρίου 2004. Η εξουσιοδότηση εκπνέει την 1η Ιουλίου 2005.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 20 Ιανουαρίου 2004.

Για την Επιτροπή

David Byrne

Μέλος της Επιτροπής

(1) ΕΕ L 169 της 10.7.2000, σ. 1.

(2) ΕΕ L 321 της 6.12.2003, σ. 36.

(3) ΕΕ L 256 της 7.9.1987, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2344/2003 της Επιτροπής (ΕΕ L 346 της 31.12.2003, σ. 38).

ΠΑΡΑΡΤΗΜΑ

ΜΕΡΟΣ Ι

Οι όροι που προβλέπονται στο άρθρο 1 της παρούσας απόφασης υπό τους οποίους τα κράτη μέλη εξουσιοδοτούνται να παρέχουν παρεκκλίσεις οι οποίες να επιτρέπουν την εισαγωγή στην Κοινότητα ξυλείας κωνοφόρων (coniferales) που περιλαμβάνεται στους κωδικούς ΣΟ 4407 10 91, 4407 10 93 ή 4407 10 98, όπως προβλέπεται στην τμήμα ΙΧ του δεύτερου μέρους του παραρτήματος Ι του κανονισμού (ΕΟΚ) αριθ. 2658/87, καταγωγής Καναδά είναι οι εξής:

1. Η ξυλεία πρέπει να έχει τύχει επεξεργασίας σε εγκαταστάσεις που έχουν καταχωρισθεί και εγκριθεί από την Canadian Food Inspection Agency (CFIA) για συμμετοχή στο Canadian Heat Treated Wood Products Certification Program (CHTWPCP).

Κατάλογος εγκαταστάσεων που έχουν καταχωρισθεί και εγκριθεί για συμμετοχή στο CHTWPCP πρέπει να υποβληθεί στην Επιτροπή και πρέπει να δημοσιευθεί και να ενημερώνεται στον επίσημο ιστοχώρο της CFIA (www.inspection.gc.ca).

2. Η ξυλεία πρέπει να έχει υποβληθεί σε θερμική επεξεργασία που να εξασφαλίζει ότι ο πυρήνας του ξύλου θερμάνθηκε με τουλάχιστον 56 °C για 30 λεπτά σε κλίβανο που έχει ελεγχθεί και εγκριθεί για το σκοπό αυτό από τον επίσημο οργανισμό εξακρίβωσης ο οποίος έχει αξιολογηθεί και εγκριθεί από την CFIA για τους σκοπούς του CHTWPCP (στο εξής "οργανισμός εξακρίβωσης").

Ο χρόνος και η θερμοκρασία της θερμικής επεξεργασίας για κάθε συγκεκριμένη παρτίδα πρέπει να καταγράφονται με εξοπλισμό διαβάθμισης, ο οποίος πρέπει επίσης να δοκιμάζεται και να εγκρίνεται από τον οργανισμό εξακρίβωσης.

3. Εφόσον ικανοποιούνται οι όροι που προβλέπονται στο σημείο 2, πρέπει να τοποθετείται σε μία τουλάχιστον από τις πλατιές πλευρές κάθε κομματιού ξύλου και με τρόπο που να είναι σαφώς ορατό στις εξωτερικές επιφάνειες όταν η σανίδα αποτελεί μέρος δέσμης, μοναδικό σήμα πιστοποίησης με τα γράμματα KD-HT (ξήρανση σε κλίβανο - θερμική επεξεργασία) (στο εξής: "σήμα πιστοποίησης") και τον αριθμό καταχώρισης της εγκατάστασης η οποία έχει καταχωρισθεί και λάβει έγκριση από την CFIA για να παράγει, να διακινεί ή να εξάγει θερμικά επεξεργασμένη ξυλεία σύμφωνα με τις προδιαγραφές που καθορίζονται στο CHTWPCP. Το σήμα πιστοποίησης, το οποίο πρέπει να είναι μόνιμο και ευανάγνωστο, πρέπει να εγκρίνεται από τη CFIA και να είναι ανάλογο με το υπόδειγμα που περιλαμβάνεται στο μέρος ΙΙ.

Όταν δέσμες ξυλείας αποστέλλονται σε περιτύλιγμα και για το λόγο αυτό τα σήματα πιστοποίησης δεν είναι εμφανή, το σήμα πιστοποίησης πρέπει να τοποθετείται και στο περιτύλιγμα. Το σήμα πιστοποίησης πρέπει να τοποθετείται στο άνω δεξιό τέταρτο μιας διαμήκους πλευράς κάθε δέσμης ξυλείας και πρέπει να είναι σύμφωνο με το υπόδειγμα που περιλαμβάνεται στο μέρος ΙΙ.

4. Ο οργανισμός εξακρίβωσης πρέπει να θέσει σε εφαρμογή ένα σύστημα ελέγχου ώστε να διασφαλίζεται ότι ικανοποιούνται οι όροι που προβλέπονται στο παρόν παράρτημα. Η Επιτροπή πρέπει να ενημερωθεί σχετικά με την εφαρμογή του εν λόγω συστήματος ελέγχου από την CFIA.

5. Το σύστημα ελέγχου που αναφέρεται στο σημείο 4 πρέπει να επιτρέπει στους επιθεωρητές της CFIA να αναλαμβάνουν την παρακολούθηση των εγκαταστάσεων που αναφέρονται στο σημείο 1 και την πραγματοποίηση περιστασιακών επιθεωρήσεων πριν από την αποστολή της ξυλείας για την παρακολούθηση, ιδίως, της συμμόρφωσης με τα σημεία 3 και 6. Η Επιτροπή πρέπει να ενημερωθεί σχετικά με την εφαρμογή του εν λόγω συστήματος ελέγχου από την CFIA.

6. Η ξυλεία που εισάγεται στο CHTWPCP και προορίζεται για την ΕΚ πρέπει να συνοδεύεται από εμπορικά έγγραφα τα οποία υποβάλλονται στις κοινοτικές τελωνειακές αρχές για τη διεκπεραίωση των τελωνειακών διατυπώσεων, στο σημείο εισόδου στην Κοινότητα, και τα οποία φέρουν την ακόλουθη δήλωση:

"Η ξυλεία αυτής της αποστολής ικανοποιεί τις απαιτήσεις του προγράμματος CHTWPCP του Καναδά και τους όρους που προβλέπονται στην απόφαση 2004/95/ΕΚ".

Οι πληροφορίες που αναφέρονται στο εμπορικό έγγραφο πρέπει να διατίθενται από τον εισαγωγέα στους αρμόδιους επίσημους οργανισμούς, όπως αναφέρεται στο άρθρο 2 παράγραφος 1 στοιχείο ζ) της οδηγίας 2000/29/ΕΚ, στο σημείο εισόδου στην Κοινότητα.

Η δήλωση πρέπει να υποβάλλεται μόνον από το φορτωτή ή άλλο άτομο εξουσιοδοτημένο προς το σκοπό αυτό από τη CFIA. Ο κατάλογος των εξουσιοδοτημένων φορτωτών ή άλλων ατόμων πρέπει να υποβληθεί στην Επιτροπή και πρέπει να δημοσιευθεί και να ενημερώνεται στον επίσημο ιστοχώρο της CFIA.

ΜΕΡΟΣ ΙΙ Υπόδειγμα σήματος πιστοποίησης

1. Σήμα πιστοποίησης που πρέπει να τοποθετείται σε κάθε κομμάτι θερμικά επεξεργασμένης ξυλείας.

>PIC FILE= "L_2004028EL.002501.TIF">

2. Σήμα πιστοποίησης που πρέπει να τοποθετείται στη δέσμη ή στο περιτύλιγμα του πακέτου.

>PIC FILE= "L_2004028EL.002502.TIF">